b'\n_START_ARTICLE_\nVlad I Uzurpatorul\n_START_SECTION_\nDomnia\n_START_PARAGRAPH_\nSe presupune c\xc4\x83 tronul \xc3\xael ia \xc3\xaen urma marii ofensive otomane din toamna lui 1394, atunci c\xc3\xa2nd a avut loc \xc8\x99i b\xc4\x83t\xc4\x83lia de la Rovine (datat\xc4\x83 de c\xc3\xa2teva cronicilor s\xc3\xa2rbe\xc8\x99ti 10 octombrie 1394, \xc3\xaens\xc4\x83 dup\xc4\x83 opinia argumentat\xc4\x83 a istoricului s\xc3\xa2rb \xc4\x90. Sp. Radoji\xc4\x8di\xc4\x87 ar fi fost datat\xc4\x83 17 mai 1395, teorie preluat\xc4\x83 \xc8\x99i de c\xc3\xa2\xc8\x9biva istorici rom\xc3\xa2ni precum Anca Iancu)._NEWLINE_Documentar, el apare la sf\xc3\xa2r\xc8\x99itul anului 1395 c\xc3\xa2nd Sigismund de Luxemburg, de voie, de nevoie, \xc3\xael recunoa\xc8\x99te ca suveran al \xc8\x9a\xc4\x83rii Rom\xc3\xa2ne\xc8\x99ti blam\xc3\xa2ndu-i politica sa pro-otoman\xc4\x83. \xc3\x8entr-un document din 28 mai 1396 (Hurmuzaki, I/2, p.\xc2\xa0374-375), Vlad Voievod d\xc4\x83 diferite privilegii Regatului Polon afirm\xc3\xa2nd, \xc3\xaen mod laudativ c\xc4\x83 \xc3\xae\xc8\x99i datora tronul regelui polon._NEWLINE_Pe plan extern, domnitorul \xc3\xaencearc\xc4\x83 scoaterea \xc8\x9a\xc4\x83rii Rom\xc3\xa2ne\xc8\x99ti din coali\xc8\x9bia anti-otoman\xc4\x83 \xc8\x99i orientarea spre noua putere european\xc4\x83, ce odat\xc4\x83 cu anihilarea statelor s\xc3\xa2rbe\xc8\x99ti \xc3\xaen marea b\xc4\x83t\xc4\x83lie de la Kosovo din toamna lui 1389 \xc8\x99i anexarea total\xc4\x83 a Bulgariei \xc3\xaen 1393, se prefigura ca principala mare putere a zonei.  Totu\xc8\x99i nu se rupe de regatele cre\xc8\x99tine, iar privilegiile \xc8\x99i tratatul cu Polonia f\xc4\x83cut prin intermediul domnului Moldovei, \xc8\x98tefan I, duc spre concluzia c\xc4\x83, \xc3\xaen ciuda nerecunoa\xc8\x99terii oficiale a regalit\xc4\x83\xc8\x9bii maghiare \xc8\x99i a alia\xc8\x9bilor s\xc4\x83i (regele Sigismund \xc3\xael numea \xc3\xaentr-un act din 28 decembrie 1395 \xe2\x80\x9enumitul Vlad, care se d\xc4\x83 drept voievod\xe2\x80\x9c), Vlad I era un domn puternic \xc8\x99i st\xc4\x83p\xc3\xa2n \xc3\xaen \xc8\x9bara sa.  Aceast\xc4\x83 pozi\xc8\x9bie este confirmat\xc4\x83 de monedele pe care le-a emis._NEWLINE_Luptele pentru eliminarea sa de pe tron \xc8\x99i readucerea \xc8\x9a\xc4\x83rii Rom\xc3\xa2ne\xc8\x99ti pe frontul anti-otoman se duc pe parcursul \xc3\xaentregii sale domnii.  Astfel, expedi\xc8\x9bia lui \xc8\x98tefan de Lozoncs din mai 1395, relatat\xc4\x83 \xc8\x99i \xc3\xaen cronica lui Thurocz dup\xc4\x83 cum este men\xc8\x9bionat mai sus, se soldeaz\xc4\x83 cu un dezastru militar, c\xc3\xa2nd \xc3\xaensu\xc8\x99i regele maghiar recuno\xc8\x99tea c\xc4\x83 \xe2\x80\x9eValahia a fost pierdut\xc4\x83 \xc8\x99i Dun\xc4\x83rea a c\xc4\x83zut \xc3\xaen m\xc3\xa2na du\xc8\x99manului\xe2\x80\x9c (Victor Motogna, Politica extern\xc4\x83 a lui Mircea cel B\xc4\x83tr\xc3\xa2n, Gherla, 1924, pagina 42).  \xc3\x8en iulie al aceluia\xc8\x99i an, 1395, o alt\xc4\x83 expedi\xc8\x9bie maghiar\xc4\x83 condus\xc4\x83 de \xc3\xaensu\xc8\x99i regele maghiar, probabil secondat de Mircea cel B\xc4\x83tr\xc3\xa2n, nu reu\xc8\x99e\xc8\x99te dec\xc3\xa2t s\xc4\x83 ia cetatea Turnu l\xc4\x83s\xc3\xa2nd o garnizoan\xc4\x83 fidel\xc4\x83 regelui, fapt ce l-a deranjat pe aliatul s\xc4\x83u valah._NEWLINE_Pe tot parcursul anului urm\xc4\x83tor, 1396, luptele pentru \xc3\xaenl\xc4\x83turarea lui Vlad, sprijinit de turci, continu\xc4\x83, fiind \xc3\xaentrerupte doar de participarea regelui \xc3\xaempreun\xc4\x83 cu vasalii s\xc4\x83i, printre care \xc8\x99i Mircea cel B\xc4\x83tr\xc3\xa2n, la cruciada soldat\xc4\x83 cu severa \xc3\xaenfr\xc3\xa2ngere de la Nicopole.  Pe timpul acestei expedi\xc8\x9bii teritoriul \xc8\x9a\xc4\x83rii Rom\xc3\xa2ne\xc8\x99ti a fost ocolit, av\xc3\xa2nd \xc3\xaen vedere importanta for\xc8\x9b\xc4\x83 militar\xc4\x83 valah\xc4\x83 \xc8\x99i otoman\xc4\x83 sta\xc8\x9bionat\xc4\x83.  Dup\xc4\x83 \xc3\xaenfr\xc3\xa2ngere, cei ce au \xc3\xaencercat s\xc4\x83 \xc3\xae\xc8\x99i g\xc4\x83seasc\xc4\x83 sc\xc4\x83parea travers\xc3\xa2nd Dun\xc4\x83rea, ori au fost \xc3\xaencarcera\xc8\x9bi pentru recompense, ori au fost executa\xc8\x9bi.  Acest\xc4\x83 reac\xc8\x9bie dur\xc4\x83 din partea voievodului muntean poate fi pus\xc4\x83 \xc8\x99i pe seama masacrelor f\xc4\x83cute de crucia\xc8\x9bi printre cre\xc8\x99tinii ortodoc\xc8\x99i bulgari \xc3\xaen cet\xc4\x83\xc8\x9bile cucerite.  Pe de alt\xc4\x83 parte, o parte bun\xc4\x83 a \xc3\xaenfr\xc3\xa2ngerii suferite de cre\xc8\x99tini se datoreaz\xc4\x83 \xc8\x99i principilor ortodoc\xc8\x99i s\xc3\xa2rbi care au tr\xc4\x83dat chiar pe c\xc3\xa2mpul de b\xc4\x83t\xc4\x83lie, trec\xc3\xa2nd de partea otoman\xc4\x83, plec\xc3\xa2nd pur \xc8\x99i simplu sau refuz\xc3\xa2nd s\xc4\x83 intre \xc3\xaen lupt\xc4\x83._NEWLINE_\xc3\x8en octombrie 1396, o alt\xc4\x83 expedi\xc8\x9bie militar\xc4\x83 condus\xc4\x83 de \xc8\x98tibor, voievodul Transilvaniei duce la r\xc4\x83nirea grav\xc4\x83 \xc8\x99i capturarea lui Vlad, astfel \xc3\xaenc\xc3\xa2t ianuarie 1397 \xc3\xael g\xc4\x83se\xc8\x99te pe tron pe Mircea cel B\xc4\x83tr\xc3\xa2n._NEWLINE_Vlad I este primul domnitor muntean care pl\xc4\x83te\xc8\x99te haraciul c\xc4\x83tre Poarta Otoman\xc4\x83. Se presupune c\xc4\x83 ar fi pl\xc4\x83tit \xc8\x99i tribut \xc3\xaen oameni \xc3\xaens\xc4\x83 acest lucru nu este dovedit de documentele existente.\n_START_SECTION_\nControverse\n_START_PARAGRAPH_\n\xc3\x8en stabilirea paternit\xc4\x83\xc8\x9bii lui Vlad I, P. P. Panaitescu pleac\xc4\x83 de la o relatare a cronicarului ungur Thurocz, \xc3\xaen care se vorbe\xc8\x99te despre o lupt\xc4\x83 pentru domnie dintre Dan \xe2\x80\x93 ajutat de turci \xe2\x80\x93 \xc8\x99i Mircea \xe2\x80\x93 sprijinit de regele Sigismund de Luxemburg prin banul \xc8\x98tefan de Lozoncz care piere \xc3\xaen aceas\xc4\x83 confruntare \xe2\x80\x93, \xc3\xaen urma c\xc4\x83reia ultimul pretendent este \xc3\xaenvins. Tot \xc3\xaen aceea\xc8\x99i cronic\xc4\x83 se men\xc8\x9bioneaz\xc4\x83 c\xc4\x83 ambii erau de acela\xc8\x99i s\xc3\xa2nge. Lu\xc3\xa2nd \xc3\xaen discu\xc8\x9bie teoria lui Bogdan Petriceicu Hasdeu, potrivit c\xc4\x83reia lupta descris\xc4\x83 ar fi fost desf\xc4\x83\xc8\x99urat\xc4\x83 \xc3\xaentre Dan I \xc8\x99i Mircea, \xc3\xaen 1386, Panaitescu observ\xc4\x83 c\xc4\x83 Mircea este totu\xc8\x99i \xc3\xaenvins, turcii nu ajunseser\xc4\x83 \xc3\xaenc\xc4\x83 la Dun\xc4\x83re, iar Sigismund nu se afla la acea dat\xc4\x83 pe tron. De asemenea, din diplomele regelui ungar, se \xc8\x99tie c\xc4\x83 banul \xc8\x98tefan a murit la 1395. Aceast\xc4\x83 ultim\xc4\x83 precizare l-a f\xc4\x83cut pe Panaitescu s\xc4\x83 resping\xc4\x83 \xc8\x99i presupunerea lui C. Litzica, conform c\xc4\x83reia ar fi fost descris\xc4\x83 o lupt\xc4\x83 \xc3\xaentre Mihail I \xc8\x99i Dan al II-lea pe la 1420, \xc8\x99i s\xc4\x83 socoteasc\xc4\x83 relatarea drept o gre\xc8\x99eal\xc4\x83 a lui Thurocz, el confund\xc3\xa2nd pe Vlad cu Dan, \xc8\x99i nu pe Mihail cu Mircea. De\xc8\x99i cronicarul ungur plaseaz\xc4\x83 acest eveniment dup\xc4\x83 1415, Panaitescu observ\xc4\x83 c\xc4\x83 nu ar fi singura inversare cronologic\xc4\x83 a acestuia \xc8\x99i d\xc4\x83 c\xc3\xa2teva exemple. \xc3\x8en final, el explic\xc4\x83 sursa confuziei lui Thurocz \xc3\xaen faptul c\xc4\x83 Vlad I ar fi fost fiul lui Dan I. Gh. Br\xc4\x83tianu \xc3\xaemp\xc4\x83rt\xc4\x83\xc8\x99e\xc8\x99te \xc8\x99i el aceast\xc4\x83 teorie._NEWLINE_Al. V. Di\xc8\x9b\xc4\x83 calific\xc4\x83 episodul din cronica lui Thur\xc3\xb3cz drept \xe2\x80\x9erelatare nebuloas\xc4\x83\xe2\x80\x9d, \xe2\x80\x9econflict imaginar amintind tema \xc2\xabfra\xc8\x9bilor inamici\xc2\xbb din folclor\xe2\x80\x9d \xc8\x99i \xe2\x80\x9efantezie lipsit\xc4\x83 de temei istoric\xe2\x80\x9d. Thur\xc3\xb3cz nu are cuno\xc8\x99tin\xc8\x9b\xc4\x83 de lupta de la Rovine, ci doar de asediul cet\xc4\x83\xc8\x9bii Turnu, petrecut \xc3\xaen vara anului 1395. Conflictul dintre cei doi principi \xe2\x80\x9en\xc4\x83scu\xc8\x9bi din acela\xc8\x99i s\xc3\xa2nge\xe2\x80\x9d, Mircea (Merche) \xc8\x99i Dan (Daan), nu este plasat de Thur\xc3\xb3cz \xc3\xaen apropierea acestui eveniment, ci la mai mult de 20 de ani dup\xc4\x83 aceea. Campania \xc8\x99i moartea lui \xc8\x98tefan (Stephano) de Losoncz, a\xc8\x99a cum sunt descrise de cronic\xc4\x83, reprezint\xc4\x83 o \xe2\x80\x9ebiografie fantastic\xc4\x83 \xc8\x99i eronat\xc4\x83\xe2\x80\x9d \xc8\x99i f\xc4\x83r\xc4\x83 valoare \xc3\xaen datarea \xc3\xaentregului episod.'